
Kernewek yw yeth keltek Kernow. Bretonek yw y gar 
nessa, hag yma an dhiw yeth na, gans Kembrek, ow kul an 
bagas Brythonek a'n kordh keltek. 

Yma kernewek ow kevrenna 80% a'y erva selvenek gans 
Bretonek, 75% gans Kembrek, ha 35% gans an yethow 
Godhelek, Iwerdhonek ha Gwydhelek an Alban. Yma 
Kembrek ow kevrenna 70% a'y erva selvenek gans 
Bretonek. 

Avel yeth ranndiryel a Bow Kernow, yma kernewek dhe 
les dh'unn gre sodhogel, hag yma Konsel Kernow 
(gwelewgh Politegieth Kernow ) ow ri arhans rag 
hwarvedhyansow y'n yeth dasserhyes. 

Lien 


Erthyglow leun a vanylyon: Lien kernewek ha Skriforyon yn kernewek. 

Yma dew vagas a oberow lien kernewek, herwydh an prys. An kynsa yw an lien hengovek, hag an nessa yw 
lien an dasserhyans. Manahow gatholik ha pronteryon erel a skrifas oberow chyf a'n lien hengovek. An lien 
arnowydh yw askorras kenedhlogoryon hag erel a erviras gul devnydh a'n yeth. Y'n termyn ma, brassa yw 
korf an lien arnowydh ages an korf hengovek. 

kernewek yw pupprys skrifys y'n lytherennek romanek, mes war-lergh manerow pals. Yn kernewek 
hengovek, oberow liennek o skrifys yn peswar system dre vras: huni an Vocabularium Cornicum (kernewek 
Koth); huni a Gernowek Kres (warbarth gans vershyon arbennek Radulphus Ton); huni a kernewek 
diwedhes a-dro dhe Bensans (Tonkin, Borlase, an teylu Boson h.e.); ha huni a Edward Lhuyd. 








Istori an yeth 


Yth esa trigoryon Vreten Veur ow kewsel yeth keltek kyns termyn 
Iulius Caesar. An Romanyon a asas an enys yn 410, hag an Sowson 
a drevesigas yn Pow Sows. Kas Dyrham yn 577 a dhiberthas an 
Vrythonyon yntra "Brythonyon an Worlewin" (an Gembroyon) ha 
"Brythonyon an Dehow" (an Gernowyon). 

Yn 936 y tryghas luyow Athelstan (an myghtern sows) bro Kernow 
hag apoyntya Dowr Tamer avel an amal ynter tus Dewnans ha'n 
Gernowyon. Yma nebes skrifennow kernewek Koth ow tydhya a'n 
oos ma, yn arbennek an Vocabularium Cornicum. 

An Pla Meur a hedhas Breten Veur yn 1349. Yth esa kemmys ankow 
na dhaskavas niver a Gernowegoryon nevra hwath. Y'n 
degbledhenyow ow tos, y skrifas hwelow chyf a lien kernewek Kres - an Ordinalia ha Beunans Meriasek - 
yn Kollji Glasneth (sodhva a epskobeth katholik Karesk). Mes yth esa an yeth hwath ow kelli hy hys. Kaws 
a Rebellyans an Lyver Pysadow yn 1549 o enebi an lyvrow pysadow pr otestant nowyth, skrifys yn sowsnek 
yn unnik. 

kernewek Diwedhes a dhisplegyas yn 17ves kansblydhen yn kevrangow Pennwydh ha Kerrier. 
Sempelheansow gramasek hag omgerdh fonologiek o gnasow arbennek an oos ma. Yth esa an skoler 
brythonek Edward Lhuyd yn Kernow ow studhya an yeth y'n furv dhiwedhes ma yn 1700. Unn a'n diwettha 
Kernowegoryon aga mammyeth o Dolly Pentreath a Borthynys; hi a veu marow yn 1777. 

A-dhia 1904, nebes aktivedhyon a omgemmeras kaskyrgh rag dyski, devnydhya ha dasvywa an yeth yn 
Dasserhyans kernewek. Yn 1986, an omsav kernewek a wodhevis fols yn tri bagas; mes ny lehas an niver a 
studhyoryon an yeth. Wosa kansblydhen a vywder tavosel, an yeth a gavas hy haswon gans Senedh an 
Rywvaneth Unys avel taves ranndiryel Gernow yn 2002 yn-dann an Chartour Europek rag Yethow 
Ranndiryel po Bian. 

Studhyans 



Arwodh dhiwyethekyn Pennsans 


Gwelewgh Studhyansow kernewek rag rol a lyvrow gramasek, gerlyvrow, h.e. 

Y'n 17ves kansblydhen, William Scawen (1601-1689) o onan a'n kynsa tus a vynna kuntelles lavarow ha 
remenans an yeth kernewek. Nebes termyn wosa henna, y tisplegyas skol antikwaris Pennwydh a-dro dhe 
John Keigwin, an teylu Boson, William Borlase, h.e. An skoler kembrek Edward Lhuyd (onan a'n fondyers a 
studhyow Keltek) a obera warbarth gans eseli an bagas ma. Kansblydhen wosa henna ogatti, William Pryce 
(1725(?)-1790) a berhennogas hwithransow kernewek Lhuyd ha'ga dyllo avel Archaeologia Cornu- 
Britannica (1790). Rowedh meur esa dhe'n lyver ma y'n bledhenyow a-varr a studhyansow kernewek, kyns 
skoloryon dhe wodhvos bos Lhuyd an awtour chyf. 

Attendya an taves kernewek a wrug moy ha moy a akademedhyon y'n 19ves kansblydhen. 

Edwin Norris (1795-1872) a dhyllas an Ordinale yn 1859 ( The Ancient Cornish Drama ), warbarth gans 
treylyans Sowsnek ha gramasek kernewek. Whitley Stokes (1830-1909), den laha a Iwerdhon, o den a boos 
yn studhyansow Keltek; dyllansow Gwreans an Bys ha Beunans Meriasek ev a wrug warbarth gans gerva a 
2000 ger. An skoler bretonek Joseph Loth (1847-1934) a studhya Bretonek ha Kembrek warbarth gans 
kernewek. Ev a dhylla lies erthygel a-dro dhe'n yeth Kernewek yn Revue Celtique. Henry Jenner, kynsa 
hembrenkyas an dasserhyans, a avowys Loth ha Stokes avel ragresegedhyon a res dhodho. Llawlyfr 














































Cernyweg Canol o gramasek kernewek Kres gans Henry Lewis hag esa dhe les dhe A.S.D. Smith ha 
Kembregoryon erel. Revd Robert Williams a skrifas Lexicon Cornu-Britannicum (gerva) yn 1865, ha Dr 
Frederick W.R Jago unn gerlyver Sowsnek-kernewek yn 1885. 

Gramasek ha gerva kernewek o materow alhwedhel sertan rag gedyoryon an Dasserhyans: Jenner, Hal Wyn , 
Mordon, Caradar, h.e. Yma Ray Edwards, Oliver Padell, Nicholas Williams, Richard Gendall ha Ken 
George ow pesya aga hwithransow bys an dedhyow ma. A-der an Dasserhyans, kevrohow notadow dhe 
studhyansow an yeth kernewek a wrug Paula Neuss, Brian Murdoch, Lauren Toorians, hag erel. 

Fonologieth 


Yma lies tybyans a-dro dhe fonologieth kernewek a'n eyl oos ha'n aral, ha nyns eus unnveredh war lies 
poynt posek. Yn-mysk an skoloryon ow studhya an maters ma lemmyn, y tegodh notya Nicholas Williams, 
Ken George, Charles Penglase, Richard Gendall hag Ifan Wmffre. 


War-lergh Ken George, fonologieth kernewek a-dro dhe dermyn Bywnans Meryasek a via moy po lyha 
yndella: 

Notyewgh George dhe brederi bos /k w , g w , M/ bagasow kesonennow: /k+w, g+w, h+w/. 

Ny grys Nicholas Williams bos dyffrans ynter /o/ hag /D/ yn kernewek Kres, naneyl ynter /i/ hag /I/. Hwath 
pella, Mordon ha skoodhoryon Kernewek Unys a-lemmyn na grysa bos dyffrans ynter /oe/ hag /y/ yn 
kernewek Kres. 

Yma Iwan Wmffre ow terivas bos fonologieth Kernewek Diwedhes yndellma: 

Notyewgh Wmffre dhe brederi bos /k w , g w / bagasow a gesonennow: /k+w, g+w/, mes /M/ kesonen hy 
honan. Nyns yw ev sertan yw po nag yw /z/ dihaval yn fonologek dhe /s/, / 3 / dhe /d 3 /, po /h/ dhe /h/. 

Gramasek 


kernewek a'n jeves lies poynt gramasek hevel dhe yethow Brythonek ha Keltek erel - rewlyans selvenek a 
lavarow VSO, treylyansow, kesyewa rag-geryow, h.e. 

An Dasserhyans 


Erthygel leun a vanylyon: Dasserhyans kernewek 
Dedhyow alhwedh a dhasserhyans an yeth: 






■ 1904: Henry Jenner a dhyllo Handbook ofthe Cornish Language, hwel kynsa an Dasserhyans 
arnowydh 

■ 1928: gwrians Gorsedh Kernow 

■ 1929: Robert Morton Nance a sel savon rag an taves dasserhys, Kernewek Unys yn y ober, 
Cornish For All 

■ 1938: Cornish-English Dictionary gans R Morton Nance a omdhiskwedh (yn KU) 

■ 1951: A.S.D. Smith a skrif Trystan hag Ysolt (yn KU) 

■ 1984: M. Bennetto a skrif An Gurun Wosek a Geltya, an kynsa romans (hag unnik) yn 
kernewek 

■ 1986: Richard Gendall a sel Curnoack Nowedga 

■ 1986: Ken George a re y dhesin rag lytherenans dasfurvys, Kernewek Kemmyn, dhe Gesva 
an Taves Kernewek y'n hwel Pronunciation and Spelling of Revived Cornish 

■ 1992: Gerlyver Kernewek Kemmyn: An Gerlyver Meur gans Ken George a omdhiskwedh yn 
KK 

■ 1995: Nicholas Williams a dhyll chanjyow dhe Gernowek Unys avel kernewek Unys 
Amendys 

■ 2000: English-Cornish Dictionary: Gerlyver Sawsnek-kernewek a omdhiskwa yn KUA 

■ 2002: an Testament Nowydh a omdhiskwa yn KUA 

■ 2004: an Testament Nowydh a omdhiskwa yn KK 


Kampollansow 


■ Ferdinand, Siarl (2013). Brief History of the Cornish language, its Revival and its Current 

Situation. "E-Keltoi", Vol. 2, 2 Dec. pp. 199-227 (https://www.academia.edu/5323710/A_Brief_ 

History_of_the_Cornish_Language_its_Revival_and_its_Current_Status) 

■ Wella Brown . 2001. A Grammar of Modern Cornish. Kesva an Taves Kernewek, Kelliwik. 

■ Ken George. 1993. "Cornish". The Celtic Languages, pennskrifas gans Martin Ball. Routledge, 
Loundres. 

■ Henry Jenner. 1904. Handbook of the Cornish Language, Chiefly in its Latest Stages with 
Some Account of its History and Literature. David Nutt, Loundres. 

■ Iwan Wmffre. 1998. Late Cornish. Lincom Europa, München. 

™ ™ Porth Kernow - Tre rag folennow ha klassys Wikipedya a-dro dhe Gernow. 


* i Porth Yethow - Tre rag folennow ha klassys Wikipedya a-dro dhe yethow. 


Dhyworth "https://kw.wikipedia.Org/w/index. php?title=Kernowek&oldid=177418" 


Diwettha chanj an folen ma a veu an 10 Ebrel 2020, dhe 08:44. 

Kavadow yw an tekst yn-dann Leshyans Attribution-ShareAlike Creative Commons; termynyow keworransel a allsa 
omvyska. Gwelewgh an Termynyow Devnydh rag manylyon. 















































